Ən nəhayət, sonuncu məsələ kimi bu günlərdə mətbuatda diqqətimizi cəlb edən bir məsələyə toxunmaq istəyirəm. Bu bir tərəfdən mədəniyyət məsələsidir, eyni zamanda, biznes məsələsi ilə bağlıdır. Təsəvvür edin ki, Elmira xanım, 2006-cı ildə Azərbaycan Respublikasının Prezidenti cənab İlham Əliyev Respublika Kinematoqrafçılar İttifaqının sədrini qəbul edib, Bakı şəhərində tikilmək üçün Kino evinin layihəsini bəyənib, bu barədə xüsusi bir sərəncam da verib. Həmin sərəncama uyğun olaraq Kino evinin Bayılda tikilməsi ilə bağlı ərazi ayrılıb. İki ilə yaxındır ki, orada milyonlarla pul xərclənib iş görülmüşdür. İndi həmin məntəqəyə, yarımçıq tikiliyə polis orqanlarının işçilərini göndərib, bildiriblər ki, burada neft quyuları qazılacaq, ona görə burada tikinti aparıla bilməz. Əvvəla, burada neft quyuları qazılacaqdısa, niyə Rüstəm İbrahimbəyova, Kinematoqrafçılar İttifaqının sədrinə bu ərazi ayrılıb? Ərazi ayrılarkən dəqiqləşdirilməli idi ki, burada quyu qazılacaq, ya qazılmayacaq?